Diari Oficial de la Generalitat Valenciana


Sumari del DOGV 5045, del 08-07-2005 (2005/7950)

RESOLUCIÓ de 4 de juliol de 2005, de la directora general de Justícia, per la qual es disposa l'obertura del període d'informació pública sobre la creació del Col·legi Professional de Tècnics Superiors Sanitaris de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5045

Data del DOGV
:   08-07-2005

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2005/7950


Organisme emissor
:   Conselleria de Justícia i Administracions Públiques

Tipus de document
:   Resolució

RESOLUCIÓ de 4 de juliol de 2005, de la directora general de Justícia, per la qual es disposa l'obertura del període d'informació pública sobre la creació del Col·legi Professional de Tècnics Superiors Sanitaris de la Comunitat Valenciana. [2005/M7950]
  
La Constitució Espanyola, en l'article 149.1.18, reserva a l'estat la competència sobre les bases del règim jurídic de les administracions públiques, i en l'article 36 preveu que la llei regularà les peculiaritats pròpies del règim jurídic dels col·legis professionals. La legislació bàsica en aquesta matèria, dictada per l'estat, es troba recollida en la Llei 2/1974, de 13 de febrer, de Col·legis Professionals, modificada per la Llei 74/1978, de 26 de desembre, el Reial Decret Llei 5/1996, de 7 de juny, la Llei 7/1997, i el Reial Decret 6/2000, de 23 de juny.
  
Per la seua banda, l'Estatut d'Autonomia de la Comunitat Valenciana, en l'article 31, apartat 22, confereix a la Generalitat Valenciana competència exclusiva en matèria de col·legis professionals i exercici de professions titulades, sense perjudici del que disposen els articles 36 i 139 de la Constitució.
  
Fent ús de dites competències es va promulgar la Llei 6/1997, de 4 de desembre, de Consells i Col·legis Professionals de la Comunitat Valenciana, en l'article de la qual 7 es disposa que la creació de col·legis professionals amb àmbit d'actuació a la Comunitat Valenciana, sense perjudici de l'àmbit territorial dels ja existents, ha d'efectuar-se mitjançant una llei de la Generalitat, amb audiència prèvia dels col·legis professionals existents que puguen veure's afectats.
  
En aplicació del marc establit per la dita llei, l'Associació Professional de Tècnics Superiors Sanitaris de la Comunitat Valenciana (ATESS), va acordar iniciar els tràmits oportuns per a la creació del Col·legi Professional de Tècnics Superiors Sanitaris de la Comunitat Valenciana, i, en aquest sentit, va formalitzar davant dels òrgans competents de la Generalitat Valenciana la corresponent sol·licitud de creació de tal col·legi com a corporació de dret públic, amb personalitat jurídica pròpia i plena capacitat per al compliment dels seus fins, sent el seu àmbit territorial la Comunitat Valenciana.
  
La creació del Col·legi Professional de Tècnics Superiors Sanitaris de la Comunitat Valenciana, des del punt de vista de l'interés públic, està fonamentada per la realització de funcions de suport al diagnòstic clínic, essencials per a valorar l'estat de salut de les persones, tractaments, i, fins i tot, identificació de cadàvers i causes de defunció. Les diferents activitats que exerceixen els tècnics superiors que pretenen la creació del col·legi estan estretament lligades a un valor constitucional com és la protecció de la salut, i es procedent per això entendre acreditada l'existència d'interés públic, exigit per l'article 10.2 del Decret 4/2002, de 8 de gener, pel qual s'aprova el Reglament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana. A més, la seua constitució possibilitarà la regulació deontològica de la professió i la millor defensa dels interessos professionals dels professionals afectats.
  
El col·legi professional, la petició de creació del qual se sotmet a informació pública, agrupa als següents tècnics superiors, segons la denominació donada pels promotors: Tècnic Superior en Laboratori de Diagnòstic Clínic, en Diagnòstic per la Imatge, en Higiene Bucodental, de Radioteràpia, d'Anatomia Patològica-Citologia, Tècnic Especialista en Medicina Nuclear, Tècnic Superior en Dietètica, de Salut Ambiental, en Documentació Sanitària, en Audiopròtesi, en Ortoprotèsica, i de Fabricació de Productes Farmacèutics i afins.
  
Per tot allò que s'ha exposat, fent ús de les competències atribuïdes pel Decret 181/2004, de l'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques, i en compliment del que preveu l'article 10.2 del Decret 4/2002, de 8 de gener, pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, resolc:
  
Primer
  
Sotmetre a informació pública, per un termini de 30 dies, la petició de creació del Col·legi Professional de Tècnics Superiors Sanitaris de la Comunitat Valenciana, a fi que els titulars de drets o interessos legítims, individuals o col·lectius, afectats per la creació de l'esmentat col·legi formulen les al·legacions que estimen pertinents.
  
Segon
  
Les al·legacions, a què es fa referència en l'apartat anterior, es presentaran en el Registre General d'aquesta Conselleria, siti al carrer de l'Historiador Chabás, número 2 de València 46941, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.